Slovenska kronika, 17.2.2015


Naslov: Za izvolitev predsednika Prforcenhausa je bil potreben drugi krog
Napoved za voditelja:

V Kostanjevici na Krki pravijo pustovanju kar šelmarija. Gre za svojevrsten pustni običaj poganskega in meščanskega izvora, ki je lani slavil že svojo 160 letnico; po nekaterih virih so namreč z njim začeli že leta 1854. V tem času oblast v mestu prevzame pustna vlada Prforcenhaus. In posebnost šelmarije je tudi, da ima Prforcehaus na pustni ponedeljek svoj občni zbor, na katerem s silo zberejo novega predsednika. Letos tudi ta ni bila dovolj, zato je bil potreben drugi krog »volitev«.

T- Iz Kostanjevice na Krki GORAN ROVAN /

X- Snemalec in montažer Tomi Naglič /

V Kostanjevici se šelmarija začne z nedeljsko pustno povorko in oklicem kurenta. Ponedeljek pa je rezerviran za baklado po mestnih ulicah in občni zbor Prforcenhausa, na katerem s skeči, glasbo in plesom obdelajo vse pomembne dogodke zadnjega leta.

T- ŽELJKO KOLJANČIČ /
X- sodnik v vladi Prforcenhausa /

»Lentki, ne ste vidl naša občina, kaku vse laufa, pa ne laufa, ne, pa kaku bi laufal, pa ne laufal. Pol smo mal probleme z deflibrilatorjem, ne, orisal. Na konc smo pa še predvidl vizija občine, da bo umrla.«
Seveda sta najbolj na tapeti župan in občinska uprava. In kako tam gledajo na to žehto?
T- JUDITA LAJKOVIČ /
X- direktorica občinske uprave občine Kostanjevica na Krki /

»To je pustni čas, to je Kostanjevica in takšno jo moraš vzeti in tud doživet. Se je težko smejat na svoj račun? Ne, sploh ne.«
Letos se je na volitvah predsednika Prforcenhausa nekoliko zapletlo, zato so morali opraviti kar dva kroga volitev, te seveda izvedejo na najbolj demokratičen način – s pomočjo purgerjev. In ker prvi kandidat ni hotel priseči v imenu šelme in bedakov, so purgerji izbrali kar enega od njih.
T- FRANCI CVELBAR /
X- nov predsednik Prforcenhausa /

»Neki je narobe v našem, ne, ker mi smo se zmenli, imuniteta ne vela več. Tako da nas je zdej purgerjev čez 20. 20 let bo zdej, purgerji predsedniki, to je zadnja beseda.«
Mandat predsednika traja le eno leto. V času Šelmarije pa lahko v Kostanjevici plačujejo s svojo valuto – kostanjem. In za mnoge Kostanjevičane je šelmarija res pravi praznik.

T- MATJAŽ KRHIN /
X- kapelnik Pustne godbe Prforcenhausa /

»Vse skupej želimo vesele praznike z našim geslom – Do zore. Jeeee, aaaaaa.«
